ઋગ્વેદનાં જુદાં જુદાં સૂક્તોનું ગાન સેંકડો ઋષિઓએ કર્યું છે. ઋગ્વેદના કુલ 10,552 મંત્રોને 10 મંડલ અને સેંકડો સૂક્તોમાં વહેંચવામાં આવ્યા છે. ઋગ્વેદના પ્રથમ મંડલમાં અગસ્ત્ય ઋષિનાં ઘણાં સૂક્તો છે. ઉત્તર ભારતમાં જન્મેલા અગસ્ત્ય ઋષિ કદમાં બટકા હતા, પણ પ્રચંડ મનોબળવાળા, નવીન વિચારોવાળા અને હાથમાં લીધેલા કામને સરસ રીતે પાર પાડનારા હતા. એટલે કે તેઓ ધ્યેયનિષ્ઠ અને કર્તૃત્વવાળા હતા. તેમના વૈદિક સંસ્કૃતિના વિચારોને દક્ષિણ ભારતમાં પ્રસાર કરવાના ધ્યેયને સિદ્ધ કરવામાં તેમની પત્ની લોપામુદ્રાનો સહકાર ખૂબ કામ લાગ્યો. લોપામુદ્રા પોતાનું વ્યક્તિત્વ કે મુદ્રા અલગ ન રાખતાં પતિના આયોજન અને વ્યક્તિત્વમાં લોપ (ઓગાળીને) કરીને કાર્ય કરતી હતી.